CONTROL ALT DELETE

kyselytutkimus narsismista interaktiivista näyttämöteosta varten

Control Alt Delete on dramaturgisesti rakennettu interaktiivinen taidenäyttely ja ääniteos sekä mahdollisuus vapautumiseen. Se käsittelee narsismin, tieto-opin ja ihmisen luontosuhteen yhteyttä toisiinsa; sitä, kuinka manipuloidun totuuden keskellä elämme, elämmekö kaikki jatkuvassa utopiassa tai dystopiassa, mitä todella voimme tietää ja millä perustein uskomme tietomme olevan totta. Teos tutkii valtaa, vastuuta ja minäkuvaa sekä esittelee tabuna pidettyä narsistista dynamiikkaa.

Teoksen suunniteltu ensiesitys on syksyllä 2021 tai keväällä 2022. Teoksen esitystilaksi on haettu mm. HAM galleriaa Helsingissä, muita esityspaikkoja haetaan parhaillaan.

Työryhmä koostuu kolmesta taiteen ammattilaisesta: Salla-Maria Salo (dramaturgia), Iida Aino Viljanen (äänisuunnittelu) sekä Lilli Haapala (installaatiot). Työryhmäläisillä on myös omakohtaista kokemusta narsistisesta dynamiikasta.

\*\*\*

Keräämme nyt teosta varten materiaalia narsismista kokemusasiantuntijoilta.

Tahdomme paitsi tehdä narsismin ilmiötä tunnistettavammaksi, myös tuoda narsistisen käytöksen kohteeksi joutuneiden ääntä kuuluviin. Tiedämme, että haitallinen narsismi voi ilmetä hyvin eri tavoin, välillä erittäin taitavasti naamioituneena, ja että sen tunnistaminen saattaa olla hyvin vaikeaa. Todellinen narsismi ei aina näy ulospäin sellaisena kuin miten sitä internet-lähteissä kuvaillaan. Siksi pyrimme pääsemään tämän naamion taakse, etsimään yhteisiä tekijöitä narsistisen kontrollin kohteiden kokemuksista ja tutkimaan narsistisen dynamiikan laajempaa ilmiötä pelkän narsistin tyypittelyn sijaan.
Teoksessa käsittelemme narsismia niin kaikille ihmisille ominaisena piirteenä kuin liialliseen määrään kasvaneena häiriökäyttäytymisenä. Tällä tavalla pyrimme tuomaan esiin narsismin yleisyyttä ja inhimillisyyttä sekä rajojen ja vastuun olennaisuutta.

Olemme äärimmäisen kiitollisia kaikista vastauksista ja käsittelemme saamaamme materiaalia sen ansaitsemalla kunnioituksella. Vastaajien yksityisyyttä suojataksemme emme julkaise emmekä jaa eteenpäin vastausten lähettäneiden nimiä, nimimerkkejä tai muitakaan lähdetietoja.

*Lähetä vastauksesi sähköpostiin* *controlaltdeleteteos@gmail.com**. Vastausaikaa on toukokuun 2020 loppuun asti. Voit kirjoittaa vastauksesi tähän tiedostoon ja lähettää muokkaamasi tiedoston liitteenä, tai vaihtoehtoisesti kopioida kysymykset ja kirjoittaa vastaukset suoraan sähköpostiin. Kaikki tavat käyvät!*

KYSYMYKSET

Kysymyksiä on useita ja osa niistä saattaa liittyä toisiinsa, joten jos tuntuu helpommalta vastata vain muutamaan, voit vapaasti tehdä niin. Voit vastata joko pitkästi tai lyhyesti, oman tahtosi ja kykysi mukaan.

1. Jos sinun pitäisi selittää narsistinen käytös yhdellä lauseella henkilölle, joka ei tiedä siitä mitään, minkälainen lause olisi?
2. Jos narsismia kuvattaisiin metaforalla, mikä se voisi olla?
3. Renessanssifilosofi Thomas More on sanonut, että utopia on vaarallista, jos se otetaan liian vakavasti. Minkälainen on mielestäsi narsistin utopia?
4. Sanotaan, että narsisti vetoaa muiden narsismiin ja houkuttelee siten uhrinsa ja hovinsa valtansa piiriin. Mihin sinussa vedottiin ja miten?
5. Miten oivalsit, että kyseessä on narsistinen käytös ja oliko sinun helppo uskoa havaintoosi?
6. Miten muut suhtautuivat / suhtautuvat tilanteeseen ja havaintoosi?
7. Miten narsisti kontrolloi sinua, ja miltä kontrolli tuntui?
8. Millä tavoin narsisti manipuloi totuutta? Menitkö tuohon totuuteen mukaan vai pystyitkö pysymään koko ajan kiinni omassa totuudessasi? Miten pidit / pidät omasta totuudestasi kiinni?
9. Miten asetit / asetat narsistin käytökselle rajoja ja miten narsisti suhtautuu siihen?
10. Pystyitkö / pystytkö itse käyttäytymään kypsästi narsistin seurassa?
11. Miten kuvailisit omaa narsismiasi (inhimillinen piirre jokaisessa ihmisessä)?
12. Miten olet ratkaissut hankalan ihmissuhteen?
13. Oletko joskus kuulunut narsistin ”hoviin”, ja miten se erosi uhrin asemassa olemisesta?
14. Sanotaan, että elämme narsistisessa ajassa. Miten se mielestäsi näkyy ihmisisten käytöksessä?
15. Jos olet jo päässyt pahimman yli, miten kokemus muutti sinua? Minkälaisesta ”naamiosta” olet luopunut ja mitä sen alta löytyi? Onko arvomaailmasi tai tapasi suhtautua omaan elämäntarinaasi tai ympäristöösi muuttunut, ja jos on, miten?
16. Haluatko kertoa jotain muuta mielestäsi olennaista, mitä emme ole osanneet kysyä?

Suuri kiitos jo nyt, ja paljon voimia, armollisuutta ja uskoa itseen kaikille, jotka parhaillaan kipuilevat vaikeassa tilanteessa.
Kaunista, kukoistavaa ja vapauttavaa kevättä!

Control alt delete -työryhmän puolesta:

Salla-Maria Salo